**Nova merila o izbiri kandidatov v primeru omejitve vpisa**

Obveščamo vas, da je ministrica za izobraževanje, znanost in šport dr. Simona Kustec Lipicer izdala sklep, s katerim se spreminjajo merila za izbiro kandidatov v primeru omejitve vpisa v srednješolske izobraževalne programe za šolsko leto 2020/2021.

Kot ste bili na sestanku v začetku šolskega leta seznanjeni, se pri omejitvi vpisa kandidati izbirajo na podlagi razvrstitve z uporabo točk iz zaključenih ocen obveznih predmetov zadnje triade osnovne šole. Če se je na spodnji meji razvrstilo več kandidatov z istim številom točk iz ocen, se je izbira med njimi naredila na podlagi točk, doseženih na nacionalnih preizkusih znanja iz slovenščine in matematike.

Ker je bila zaradi situacije v državi in razglasitve pandemije sprejeta odločitev, da se nacionalno preverjanje znanja na osnovnih šolah za učence 9. razredov v tem šolskem letu ne izvede, je bilo potrebno to spremeniti.

Če se na spodnji meji razvrsti več kandidatov z istim številom točk iz ocen vseh obveznih predmetov zadnje triade osnovne šole, se izbira med njimi (namesto točk, doseženih na nacionalnem preverjanju znanja) opravi **na podlagi uporabe seštevka točk, pridobljenih iz zaključnih ocen iz 7., 8. in 9. razreda osnovne šole pri predmetih slovenščina, matematika in prvi tuj jezik.** Z učnim uspehom pri teh predmetih lahko kandidat dobi največ 45 točk.

Ta sprememba velja samo za vpis kandidatov za šolsko leto 2020/2021.

Veronika Matjašič, šolska svetovalna delavka